**Dubrovačka kolenda** stari je običaj čestitanja koji se njeguje u Dubrovniku i okolici. Kolendari obilazeći ulice, kuće i stanove pjesmom (kolendom) nazdravljaju Badnji dan, i čestitaju nadolazeći Božić i Novu godinu. Kolendari mogu nositi i razne glazbene instrumente, najčešće mandoline, gitare i harmonike, čijim sviranjem uljepšavaju kolendu.

Povijest
--------

Povijest kolendavanja seže daleko u prošlost, a najstariji pisani tragovi se mogu pronaći u 13. stoljeću unutar Statuta Dubrovačke Republike iz 1272. godine.. U tim zapisima se spominje Badnjak kojega su pomorci unosili u Knežev dvor te ga polagali na vatru, čestitajući knezu pjesmom. Knez ih je za pjesmu nagrađivao. U Statutu se spominju i novogodišnji čestitari, obično mesari, mlinari i ribari koji su također čestitali knezu te pomorski kapetani i mornari koji su čestitke upućivali dubrovačkom nadbiskupu. Ne postoji pisani trag da li su oni u tim prigodama pjevali, ali se u tome ipak mogu prepoznati elementi kasnijih kolenda.

Kolende se prema istom izvoru spominju i 1706. godine. Tada je nadbiskup dubrovački zabranio svim crkvenim osobama da po gradskim ulicama izvode popijevke, u puku znane kao kolende. Godine 1744. dominikanac Serafin Crijević je zabilježio sljedeće: 

> Običaj je da uoči nekojih glavnih svetkovina idu uvečer mladići iz puka pred kuće plemića i građana pjevati razne popijevke, za koje ih nagrađuju kakvim darom.
> 
> 

 Na prijelazu u 19. stoljeće kolendari su uoči dana pojedinih svetaca te Božića, Nove godine ili Sveta tri kralja pjevale kolende na ulicama i pred vratima prijatelja ili rodbine. Grupe kolendara su obično pjevale cijelu noć, a domaćini su ih častili suhim smokvama, narančama, rogačima, raznim slasticama, sokovima, vinom, rakijom a u novije vrijeme i novcem.

Kolendavanje danas
------------------

Običaj kolendavanja očuvan je u Dubrovniku i okolici do danas, a kolenda se pjeva u noći Badnjaka i Stare godine. Današnje kolendavanje očuvano je u promijenjenom obliku, a najomiljenije je kod djece, no i grupe odraslih kolendara u ove dane pjesmom na Stradunu i starim gradskim ulicama svojim sugrađanima i gostima čestitaju blagdane.

Tekst kolende
-------------

Tekst kolende varira od grupe do grupe kolendara i od područja do područja, a jedna od starijih verzija dubrovačke kolende, zabilježena u knjizi Maje Bošković-Stulli *Pjesme, priče, fantastika*, glasi:

> Dobar večer, ko j' u kući, pomogo vam svemogući.  
> 
> Ođe, ođe, na zdravlje van Badnja veče dođe.  
> 
>   
> 
> Došli smo vam kolendati, badnju veče čestitati.  
> 
> Mi smo došli s vrh Konala u karoci od gospara.  
> 
>   
> 
> Otvarajte škafetine, dajte nama beškotine.  
> 
> Dajte nama bar rogača, da nam grla budu jača.  
> 
>   
> 
> Ne bojte se da smo pijani jer je Vlaho Sveti s nami.  
> 
> Neće gospođa neharna biti, kolendarima ne udjeliti.  
> 
>   
> 
> Oj, djevojko s vrh fumara, nemoj rijet da ni gospara.  
> 
> Ispred kuće bor zeleni, a u kući gospar sjedi.  
> 
> (Ispred kuće drvo loza, u kući gospođa koza.)  
> 
>   
> 
> A sad mi vas Bog veselio, čestito vam Badnje veče, da se veselite  
> 
> Zdravlje i veselje i duhovno spasenje. Amen.
> 
> 

Stihovi *"Ispred kuće drvo loza, a u kući gospođa koza"* su bili pošalica, a pjevali su se jedino u slučaju da domaćin ili domaćica ne otvore vrata i ne počaste kolendare.

Izvori
------

1. 1 2  Pjesme, priče, fantastika - Maja Bošković-Stulli (Nakladni zavod Matice hrvatske : Zavod za istraživanja folklora, 1991. ISBN 8681149180)
2. 1 2 3 4  Dulist - Ođe, ođe, nazdravlje Vam Preuzeto 23. prosinca 2010.

Vanjske veze
------------

* Iva Ciglar Dubrovačka kolenda[*mrtav link*] // Croata